Talle dakloos gelaat ná munisipaliteit hul strukture sloopEen van die strukture wat gesloop is. Foto: ANA. Talle gesinne is dakloos gelaat ná die strukture waarin hulle gewoon het Woensdag gesloop is. Minstens 19 plakkershutte is tydens die uitsetting by Reutlwile View in Zinniaville in Rustenburg gesloop. Die balju het saam met polisie en veiligheidsbeamptes met hamers en koevoete by die nedersetting opgedaag. Die strukture is glo onwettig op iemand anders se grond opgerig. Dit is vernietig, maar die inhoud is onaangeraak gelaat. Tsietsie Mohulatsi, gemeenskapsleier, het gesê die munisipaliteit in Rustenburg het ŉ hofbevel bekom om die strukture te verwyder. “Die munisipaliteit het gesê hierdie hutte is opgerig op grond wat reeds gekoop is,” het hy gesê. Hy het egter verduidelik dat dié hutte beskerm word deur ŉ hofbevel aangesien die gemeenskap die reg “gewen” het om daar te woon ná ŉ regsgeding met die munisipaliteit. Woedende inwoners het gesê hulle gaan die strate in die loop van die aand versper aangesien hulle nou nêrens het om te slaap nie. Andrew Seome, woordvoerder vir die munisipaliteit, het aan African News Agency gesê hy kan nie onmiddellik kommentaar lewer nie aangesien hy nie van die uitsetting geweet het nie.